Štúrovo, Kamenín, Kalná nad Hronom 24. marca (TASR) - Šesťdesiate výročie začiatku Bratislavsko-brnianskej operácie a začiatku oslobodzovania miest a obcí Nitrianskeho kraja Červenou armádou si dnes pripomenuli v Štúrove, Kameníne a Kálnej nad Hronom. Spomienkových osláv sa zúčastnili aj zástupcovia zahraničných misií a poslanci NR SR.
"Bratislavsko-brnianska operácia sa začala 25. marca ráno a fakticky vyústila následným prakticky veľmi rýchlym útokom vojsk Červenej armády, ktoré najprv získali postavenia v Kálnej dole pri Vyšnom a pri Veľkých Kozmálovciach, potom veľmi rýchlo postupovali smerom na západ obsadzujúc všetky priľahlé dediny a mestá. Bolo to najväčšie vojenské vystúpenie a zrážka na území Slovenska, ďaleko väčšia ako na Dukle, alebo v Liptovskom Mikuláši, kde bol väčší počet aj živej sily, aj techniky nasadenia," uviedol pre TASR predseda Okresného výboru KSS v Leviciach Ján Hamar o bojoch proti fašizmu v Kameníne.
Účastníci dnešných osláv, ktoré zorganizoval Krajský výbor Komunistickej strany Slovenska v spolupráci so Zväzom protifašistických bojovníkov a samosprávami obcí, položili kytice a vence vďaky na hroby padlých červenoarmejcov na cintoríne v Štúrove, kde je pochovaných 5200 padlých. Vence položili tiež pri pamätníku Červenej armády v Kameníne. V Kalnej nad Hronom pred bývalým Domom bojovej slávy odhalili pri príležitosti 60. výročia oslobodzovacích bojov pamätnú tabuľu.
Okrúhle výročie oslobodenia od fašistických okupantov si v posledných aprílových dňoch pripomenú aj obyvatelia Komárna a Nových Zámkov.